गुरुवार को सनराइजर्स हैदराबाद के हाथों मिली 9 विकेट से हार के साथ ही दिल्ली के प्लेऑफ में पहुंचने की उम्मीदें भी खत्म हो गई है। दिल्ली की टीम के गेंदबाज एक बार फिर लक्ष्य का बचाव करने में असफल रहे हैं। इससे पहले बी हैदराबाद के खिलाफ दिल्ली की टीम लक्ष्य को नहीं बचा पाई थी। इस मैच में भले ही जीत सनराइजर्स हैदराबाद की हुई हो, लेकिन दिल्ली के बल्लेबाज ऋषभ पंत ने अपनी बल्लेबाजी से सभी को खासा प्रभावित किया। पंत ने 63 गेंद पर 128 रनों की धमाकेदार पारी खेली और दिल्ली को एक मजबूत लक्ष्य तक पहुंचाने का काम किया। टॉस जीतकर पहले बल्लेबाजी करने उतरी दिल्ली की शुरुआत खराब रही और जेसन रॉय-पृथ्वी शॉ एक ही ओवर में शाकिब अल हसन की गेंद पर आउट हो गए। इसके बाद दिल्ली के कप्तान श्रेयस अय्यर और हर्षल पटेल भी रन आउट होकर पवेलियन लौट गए। एक तरफ जहां दिल्ली के बल्लेबाज एक-एक कर पवेलियन लौटते रहे तो वहीं दूसरी ओर ऋषभ पंत लगातार बड़े शॉट्स लगाते रहे।